PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/014	Bratislava 15. 3. 2007 

	Protimonopolný úrad Slovenskej republiky, odbor koncentrácií v správnom konaní číslo 0008/OK/2007 začatom dňa 7. 2. 2007 na základe oznámenia koncentrácie podnikateľmi Asseco Slovakia, a. s. so sídlom Trenčianska 56/A, 821 09 Bratislava, Ing. Petrom Langom, bytom Jasencová 14, 841 07 Bratislava, Ing. Ľubošom Kukanom, bytom J. Smreka 24, 841 08 Bratislava, Ing. Františkom Radom, bytom Račianska 95, 831 02 Bratislava a Ing. Karolom Vosykom, bytom Kopanice 19, 821 04 Bratislava, zastúpenými JUDr. Antonom Staněkom, advokátom so sídlom ul. Gunduličova 3, 811 05 Bratislava, vo veci koncentrácie podnikateľov Asseco Slovakia, a. s. so sídlom Trenčianska 56/A, 821 09 Bratislava, Ing. Petrom Langom, bytom Jasencová 14, 841 07 Bratislava, Ing. Ľubošom Kukanom, bytom J. Smreka 24, 841 08 Bratislava, Ing. Františkom Radom, bytom Račianska 95, 831 02 Bratislava Ing. Karolom Vosykom, bytom Kopanice 19, 821 04 Bratislava a DATALOCK a. s. so sídlom Bárdošova 2, 831 01 Bratislava 

	rozhodol

podľa § 22 ods. 1 písm. d) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní spoločnej kontroly podnikateľov Asseco Slovakia, a. s. so sídlom Trenčianska 56/A, 821 09 Bratislava, Ing. Petra Langa, bytom Jasencová 14, 841 07 Bratislava, Ing. Ľuboša Kukana, bytom J. Smreka 24, 841 08 Bratislava, Ing. Františka Radu, bytom Račianska 95, 831 02 Bratislava, Ing. a Karola Vosyku, bytom Kopanice 19, 821 04 Bratislava nad podnikom podnikateľa DATALOCK a. s. so sídlom Bárdošova 2, 831 01 Bratislava ,  z a s t a v u j e,  pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 7. 2. 2007 doručené listom zaevidovaným pod číslom 402/2007 oznámenie koncentrácie, v ktorom akcionári spoločnosti DATALOCK a. s. so sídlom Bárdošova 2, 831 01 Bratislava , (ďalej len „DATALOCK a. s.“) Ing. Peter Lang, bytom Jasencová 14, 841 07 Bratislava (ďalej len „Ing. Peter Lang“), Ing. Ľuboš Kukan, bytom J. Smreka 24, 841 08 Bratislava (ďalej len „Ing. Ľuboš Kukan“), Ing. František Rada, bytom Račianska 95, 831 02 Bratislava (ďalej len „Ing. František Rada“), Ing. Karol Vosyka, bytom Kopanice 19, 821 04 Bratislava a Asseco Slovakia, a. s. so sídlom Trenčianska 56/A, 821 09 Bratislava, (ďalej len „Asseco Slovakia, a. s.“), zastúpení JUDr. Antonom Staněkom, advokátom so sídlom ul. Gunduličova 3, 811 05 Bratislava (ďalej len „právny zástupca“), oznamujú podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  koncentráciu spočívajúcu v získaní spoločnej kontroly podnikateľov Ing. Petera Langa, Ing. Ľuboša Kukana, Ing. Františka Radu, Ing. Karola Vosyku a Asseko Slovakia, a. s. nad podnikom podnikateľa DATALOCK a. s., ktorá vznikla na základe Akvizičnej zmluvy o nadobudnutí akcií spoločnosti DATALOCK a. s., uzatvorenej dňa 8. 1. 2007 medzi Ing. Peterom Langom, Ing. Ľubošom Kukanom, Ing. Františkom Radom, Ing. Karolom Vosykom, ako prevádzajúcimi akcií emitovaných spoločnosťou DATALOCK a. s. predstavujúcich v súhrne 51,04 % na základnom imaní a hlasovacích právach cieľovej spoločnosti spoločnosťou Asseco Slovakia, a. s., ako nadobúdateľom týchto akcií na strane druhej (ďalej len „Akvizičná zmluva“).

Na základe vyššie uvedeného sa dňa 7. 2. 2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo listom úradu č. 402/PMÚ SR/2007 zo dňa 15. 2. 2007 oznámené prostredníctvom právneho zástupcu oznamovateľom koncentrácie. 
Keďže na základe predložených podkladov a informácií nebolo možné jednoznačne identifikovať oznámenú koncentráciu, účastníkov správneho konania ako aj účastníkov koncentrácie, úrad. predmetným listom  súčasne vyzval na doplnenie chýbajúcich podkladov.

Chýbajúce podklady boli úradu doručené listom zaevidovaným pod č. 713/2007 dňa 1. 3. 2007, čím sa oznámenie koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie stalo úplným, v dôsledku čoho dňa 2. 3. 2007 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľom koncentrácie prostredníctvom právneho zástupcu oznámená listom č. 731/PMÚ SR/2007 zo dňa 2. 3. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

▪ Spoločnosť Asseco Slovakia, a. s. bola založená bez výzvy na verejné upisovanie akcií, zakladateľskou zmluvou vo forme notárskej zápisnice N 617/98, Nz 611/98 zo dňa 16. 12. 1998 v zmysle príslušných ustanovení zákona č. 513/1991 Zb. Obchodný zákonník. Spoločnosť vznikla dňa 12. 2. 1999 na základe uznesenia Okresného súdu Bratislava I o povolení zápisu spoločnosti do obchodného registra. Spoločnosť Asseco Slovakia, a. s. je zapísaná v Obchodnom registri Okresného súdu Bratislava I, Oddiel“ Sa, Vložka číslo: 2024/B.

Predmetom činnosti spoločnosti podľa výpisu z obchodného registra je poradenská a konzultačná činnosť v oblasti programového a technického zabezpečenia a výpočtovej a organizačnej techniky, poskytovania software/ predaj hotových programov na základe zmluvy s autormi, prieskum trhu v oblasti  informačných  systémov, nákup a  predaj  výpočtovej  techniky, administratívne práce, automatizované spracovanie údajov, organizovanie a vykonávanie školení z oblasti výpočtovej techniky, zabezpečovanie systémovej údržby software s výnimkou zásahu do vyhradených technických zariadení, prenájom výpočtovej techniky, návrh a optimalizácia informačných technológií, ich vývoj a realizácia, zabezpečovanie prevádzky informačného systému a kompletizácia počítačových sietí a hardware s výnimkou zásahu do vyhradených technických zariadení.

Reálne spoločnosť Asseco Slovakia, a. s. podniká v oblasti systémovej integrácie a dodávok softvérových produktov, riešení, technológií a služieb pre finančné inštitúcie, štátny sektor a komerčné spoločnosti. Portfólio spoločnosti tvoria bankové a poistné informačné systémy, systémy pre platobné karty, DWH (datawarehouse) a MIS (manažérsky informačný systém), e-commerce (softvérové vybavenie pre elektronický obchod), call centrá (softvérové vybavenie pre call centrá), credit scoring (softvér pre hodnotenie zákazníkov) a riešenia šité na mieru. 

Spoločnosť Asseco Slovakia, a. s. okrem sídla v Bratislave má ďalších šesť prevádzkarní (Lučenec, Banská Bystrica, Trenčín, Žilina, Ružomberok a Košice), ktoré však nemajú právnu subjektivitu a nedisponujú právnou ani finančnou samostatnosťou. Asseco Slovakia, a. s. okrem toho má so SNET a. s. spoločnú kontrolu nad spoločnosť Slovanet, a. s., ktorú získala na základe úradom schválenej koncentrácie v januári 2006. Spoločnosť Asseco Slovakia, a. s. je členom ekonomickej skupiny ASSECO, ktorú zastrešuje  spoločnosť Asseco  Poland. 

Vzhľadom na uvedené úrad dospel k záveru, že spoločnosť Asseco Slovakia, a. s. je podnikateľom  podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

▪ Fyzické osoby: Ing. Peter Lang, Ing. Ľuboš Kukan, Ing. František Rada a Ing. Karol Vosyka, ako už bolo uvedené vyššie, sú akcionármi spoločnosti DATALOCK a. s. pôsobiacu v oblasti informačných technológií. Tri z uvedených fyzických osôb Ing. Peter Lang, Ing. Ľuboš Kukan a Ing. František Rada sú súčasne jedinými akcionármi spoločnosti Caarnie, s.r.o., ktorej rozhodujúcim predmetom činnosti je poskytovanie služieb v oblasti prenájmu nebytových priestorov.

	Vychádzajúc z uvedených skutočností, najmä však vzhľadom na to, že vyššie uvedené fyzické osoby, ako akcionári spoločnosti DATALOCK a. s., sú schopní ovplyvniť hospodársku súťaž na relevantných trhoch, na ktorých tento podnikateľ pôsobí, úrad dospel k záveru, že Ing. Peter Lang, Ing. Ľuboš Kukan, Ing. František Rada a Ing. Karol Vosyka sú fyzickými osobami, ktorých činnosti a konania súvisia s hospodárskou súťažou, a teda sú podnikateľmi podľa § 3 ods. 2 zákona, na ktorých sa zákon vzťahuje.

▪ Spoločnosť DATALOCK a. s. bola založená podľa § 25 zákona č. 104/1990 Zb. o akciových spoločnostiach zakladateľskou zmluvou zo dňa 11. 12. 1990 a následne dňa 12. 12. 1990 bola zapísaná do obchodného registra Okresného súdu Bratislava I, Oddiel: Sa, Vložka číslo: 81/B. Hlavným predmetom činnosti spoločnosti je vývoj a dodávky ekonomických informačných systémov a poskytovanie komplexných služieb v oblasti informačných technológií.

	Spoločnosť DATALOCK a. s. má majetkové podiely v nasledujúcich spoločnostiach, ktoré boli založené za účelom vytvorenia distribučného reťazca pre predaj produktov spoločnosti a poskytovanie implementačných a servisných služieb k dodávaným produktom:
	▫ DATALOCK TATRY, s.r.o. (60 %), 
	▫ DATALOCK ŽILINA, s.r.o.(100 %),
	▫ Datalock Púchov, s.r.o. (61 %),
	▫ DATALOCK spol. s r.o. (50 %),
	▫ DATALOCK NMV, s.r.o. (60 %) a
	▫ DATALOCK PREIEVIDZA s.r.o. (60 %).

	Okrem už uvedených distribučných spoločností má DATALOCK a. s. aj 100 % dcérsku spoločnosť MikroNet, s.r.o., ktorá je v súčasnosti bez aktívnej a výraznej podnikateľskej činnosti, ako aj minoritný podiel (34 %)  na základnom imaní spoločnosti TEDIS, a. s. a minoritný podiel )30,23 %) na základnom imaní spoločnosti CRYSTAL CONSULTING, s.r.o.

Na základe uvedeného úrad dospel k záveru, že spoločnosť DATALOCK a. s. je podnikateľom  podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 8. 1. 2007 bola medzi akcionármi DATALOCK a. s. a Asseco Slovakia, a. s. uzatvorená Akvizičná zmluva, na základe ktorej podnikateľ Asseco Slovakia, a. s. po splnení odkladacích podmienok uvedených v bode 7 Akcionárskej zmluvy získa akcie emitované spoločnosťou DATALOCK a. s. predstavujúce v súhrne 51,04 % na základnom imaní a hlasovacích právach spoločnosti DATALOCK a. s.

V predmetnom oznámení koncentrácie sa okrem iného uvádza:
„Oznamovatelia majú za to, že v prípade oznamovanej koncentrácie ide o zmenu (pôvodnej) spoločnej kontroly podnikateľov nad cieľovou spoločnosťou na kvalitatívne novú spoločnú kontrolu nad cieľovou spoločnosťou, ktorá je charakterizovaná vstupom nového kontrolujúceho podnikateľa.
Oznamovatelia koncentrácie vychádzajú z predpokladu, že v uvedenom prípade sú účastníkom koncentrácie na strane nadobúdateľov kontroly všetci podnikatelia, ktorí budú vykonávať spoločnú kontrolu nad cieľovou spoločnosťou t. j. pôvodní akcionári spoločnosti DATALOCK a. s. (ďalej len „Akcionári“) a spoločnosť Asseco Slovakia, a. s.
Vzhľadom na skutočnosť, že žiaden z doterajších akcionárov cieľovej spoločnosti nevykonával nad touto spoločnosťou výlučnú kontrolu, považujeme za účastníka koncentrácie aj podnikateľa nad ktorým sa kontrola získava.“

	Možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa vzniká najmä na základe väčšinového podielu na základnom imaní, väčšinového vlastníctva cenných papierov, ale predovšetkým na základe hlasovacích práv, väčšinovom zastúpení v riadiacich, štatutárnych a dozorných orgánoch.

	Rozhodujúci vplyv nad činnosťou podnikateľa  znamená, že dôležité rozhodnutia sú prijímané podľa požiadaviek rozhodujúcej strany. Pri posudzovaní rozhodujúceho vplyvu podnikateľa na činnosť iného podnikateľa je potrebné zistiť, akým spôsobom sú v spoločnosti prijímané strategické rozhodnutia. Pod strategickými rozhodnutiami sa rozumie možnosť ovplyvňovať dôležité rozhodnutia týkajúce sa výrobnej, obchodnej, rozpočtovej a marketingovej povahy prostredníctvom hlasovacích práv  pri voľbe členov riadiacich orgánov podnikateľa, najmä konateľov, členov predstavenstva a dozornej rady a prostredníctvom schválenia rozpočtu, obchodného plánu, rozsahu a zameraní investícií a pod.

	Výlučnou kontrolou podnikateľa je možnosť samostatne vykonávať rozhodujúci vplyv na činnosť iného podnikateľa. Výlučnú kontrolu môže podnikateľ  nadobudnúť, ak získa väčšinu hlasovacích práv v spoločnosti. Väčšinový podiel  na základnom imaní alebo väčšinové vlastníctvo akcií ak nie sú spojené aj s väčšinovými hlasovacími právami, nezakladajú kontrolu.

	Spoločnou kontrolou sa rozumie možnosť dvoch alebo viacerých podnikateľov vykonávať rozhodujúci vplyv nad činnosťou iného podnikateľa. Spoločná kontrola môže vznikať vtedy, ak podnikatelia majú práva, ktoré im umožňujú vetovať rozhodnutia nevyhnutné na prijatie strategických rozhodnutí, t. j. rozhodnutia o prijatí rozpočtu a významných investičných zámerov ako aj menovaní a odvolávaní členov orgánov kontrolovaného podnikateľa.

	Úrad v prvom kroku zisťoval spôsob kontroly spoločnosti DATALOCK a. s. v súčasnosti, t. j. v čase pred uskutočnením oznamovanej transakcie. Analýzou predložených podkladov zistil nasledujúce skutočnosti.

▫ Podľa Čl. VIII bodu 1. platných stanov spoločnosti, akcionár je oprávnený zúčastniť sa na valnom zhromaždení, hlasovať na ňom, požadovať na ňom vysvetlenie a uplatňovať návrhy. Počet hlasov akcionára sa spravuje majetkovou hodnotou jeho akcií.

▫ Podľa Čl. X bodu 1. stanov, valné zhromaždenie je najvyšším orgánom spoločnosti. Do pôsobnosti  valného zhromaždenia okrem iného patrí:
podľa písm. a) schválenie a zmena stanov, podľa písm. c) voľba a odvolanie členov predstavenstva a podľa písm. d) voľba a odvolanie členov dozornej rady a iných orgánov určených stanovami, s výnimkou členov dozornej rady volených a odvolávaných zamestnancami.

▫ Podľa Čl. XI bodu 4 stanov, na schválenie rozhodnutia valného zhromaždenia o zmene stanov, zvýšení alebo znížení základného imania, o poverení predstavenstva na zvýšenie základného imania podľa § 210 Obchodného zákonníka, vydaní prioritných dlhopisov alebo vymeniteľných dlhopisov, zmene práv patriacich jednotlivým druhom akcií, zrušení spoločnosti alebo zmene právnej formy je potrebná dvojtretinová väčšina hlasov prítomných akcionárov a musí sa o tom vyhotoviť zápisnica. Dvojtretinová väčšina hlasov prítomných akcionárov je potrebná aj na schválenie rozhodnutia valného zhromaždenia o skončení obchodovania na burze s akciami spoločnosti na trhu kótovaných cenných papierov. V ostatných záležitostiach rozhoduje valné zhromaždenie prostou väčšinou prítomných hlasov, pokiaľ zákon nestanoví inak.

	Vychádzajúc zo skutočnosti, že ani jeden zo štyroch akcionárov, vzhľadom na výšku nimi vlastnených podielov na základnom imaní spoločnosti pri hlasovaní na valnom zhromaždení nedisponuje dvojtretinovou väčšinou hlasov, je zrejmé, že nikto z akcionárov nemá výlučnú kontrolu nad spoločnosťou DATALOCK a. s.

	Úrad ďalej zisťoval, či sa v danom prípade skutočne jedná o spoločnú kontrolu akcionárov nad DATALOCK a. s., a preto listom č. 402/PMÚ SR/2007 zo dňa 15. 2. 2007 vyzval prostredníctvom právneho zástupcu oznamovateľov koncentrácie na predloženie dohody akcionárov alebo akéhokoľvek iného právne relevantného dokladu, umožňujúceho jednotlivým akcionárom jednostranne blokovať strategické rozhodnutia valného zhromaždenia.
	Nakoľko podľa vyhlásenia doručeného úradu listom zaevidovaným dňa 1. 3. 2007 pod číslom 713/2007 nebola takáto dohoda akcionárov uzatvorená a neexistuje ani žiadny iný dokument potvrdzujúci túto skutočnosť, úrad dospel k záveru, že v danom prípade sa nejedná ani o spoločnú kontrolu akcionárov nad DATALOCK a. s.

	V ďalšom kroku úrad skúmal, či uskutočnením oznámenej transakcie, t. j. kapitálovým vstupom spoločnosti Asseco Slovakia, a. s. do spoločnosti DATALOCK a. s. prostredníctvom nadobudnutia akcií predstavujúcich 51,04% podiel na základnom imaní a hlasovacích právach tejto spoločnosti od jej akcionárov dôjde k zmene kontroly.
	Z predložených podkladov a informácií úrad zistil nasledujúce skutočnosti.

▫ Po uskutočnení predmetnej transakcie bude Asseko Slovakia, a. s. vlastníkom 51,04 % akcií a výška podielov pôvodných akcionárov DATALOCK a. s. sa bude pohybovať od 4,87 % do 19,07 %. 

▫ Podľa článku 15 pripravovaných stanov spoločnosti DATALOCK a. s., platných po uskutočnení transakcie (ďalej len „stanovy“), do pôsobnosti valného zhromaždenia patrí: podľa písm. a) zmena stanov spoločnosti, podľa písm. c) voľba a odvolanie členov predstavenstva, vrátane určenia predsedu predstavenstva a potvrdenia alebo odvolania kooptovaného člena predstavenstva, ak nerozhodne o voľbe /odvolaní členov predstavenstva, vrátane určenia predsedu predstavenstva a potvrdenia alebo odvolania kooptovaného člena predstavenstva dozorná rada v zmysle bodu 31.2 písm. g) s použitím bodu 33.7 stanov a podľa písm. d) voľba a odvolanie členov dozornej rady volených a odvolávaných podľa ustanovenia § 200 Obchodného zákonníka zamestnancami spoločnosti.

▫ Podľa článku 24 bodu 2 stanov, počet hlasov akcionára  sa spravuje menovitou hodnotou jeho akcií. Každá akcia o menovitej hodnote 1.000,- Sk (jedentisíc slovenských korún) predstavuje jeden hlas.

▫ Podľa článku 24 bodu 5 stanov, valné zhromaždenie rozhoduje o všetkých otázkach 2/3 (dvojtretinovou) väčšinou hlasov všetkých akcionárov, okrem prípadov, v ktorých všeobecne záväzné predpisy alebo stanovy vyžadujú vyšší počet hlasov akcionárov (viac).
▫ Podľa článku 31 bodu 2 stanov, medzi kompetencie a povinnosti dozornej rady patria: podľa písm. c) schvaľovanie ročných finančných rozpočtov spoločnosti a viacročných podnikateľských plánov spoločnosti a podľa písm. h) voľba a odvolanie členov predstavenstva, vrátane určenia predsedu predstavenstva a potvrdenia alebo odvolania kooptovaného člena predstavenstva.

▫ Podľa článku 31 bodu 3 stanov, dozorná rada má 5 (päť) členov, pričom dozornú radu volí valné zhromaždenie 2/3 (dvojtretinovou) väčšinou hlasov všetkých akcionárov.

▫ Podľa článku 31 bodu 5 stanov vždy musí byť dodržaná zásada, že 3 (traja) členovia dozornej rady budú navrhovaní spoločnosťou Asseco Slovakia, a. s., 1 (jeden) člen dozornej rady ostatnými akcionármi a 1 (jeden) člen dozornej rady bude v zmysle platných právnych predpisov zvolený zamestnancami.

	Z uvedeného vyplýva, že ani po uskutočnení oznamovanej transakcie žiadny z akcionárov DATALOCK a. s. samostatne nebude mať výlučný vplyv na prijímanie strategických rozhodnutí spoločnosti.
	Z doplnenia oznámenia koncentrácie, ktoré bolo úradu doručené listom zaevidovaným dňa 1. 3. 2007 pod číslom 713/2007 prostredníctvom právneho zástupcu súčasne vyplýva, že medzi akcionármi neexistuje žiadna spoločná dohoda o hlasovaní pri kľúčových otázkach, t, j. akcionári sa medzi sebou nedohodli na spôsobe hlasovania v prípade rozhodovania o strategických otázkach, čo vylučuje vznik de iure spoločnej kontroly.

	Na základe predložených podkladov úrad súčasne dospel k záveru, že hoci je pravdepodobné, že akcionári DATALOCK a. s. budú hlasovať o strategických otázkach spoločne, nedá sa vylúčiť, že vzniknú situácie kedy spoločne hlasovať nebudú. V takomto prípade by dochádzalo k možnosti vytvárania koalícií medzi akcionármi, ktoré by sa mohli líšiť od prípadu k prípadu, čo vylučuje vznik a potvrdenie de facto spoločnej kontroly.

	Vychádzajúc z vyššie uvedených skutočností úrad zistil, že v danom prípade spoločnosť DATALOCK a. s. v súčasnosti nie je spoločne kontrolovaná jej akcionármi a taktiež nedôjde k spoločnej kontrole akcionárom Asseco Slovakia, a. s. a pôvodnými akcionármi DATALOCK a. s. ani po uskutočnení oznámenej transakcie, nakoľko chýba de iure ako aj de facto spoločná kontrola a teda k zmene kontroly nedošlo .

	Na základe hore uvedených zistení úrad dospel k záveru, že v danom prípade nebola naplnená skutková podstata koncentrácie podľa § 9 ods. 1 písm. b) zákona. 

	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.
	Preto úrad rozhodol tak, ako je uvedené vo výrokovej časti tohto rozhodnutia. 

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Anton Staněk
advokát
ul. Gunduličova 3
811 05 Bratislava